#JongStemme: ‘Alles sal regkom’Deur Lucas Janse van Vuuren Hoeveel van ons het al dié gerusstellende woorde gehoor (of self gesê) wanneer dinge skeefloop? Het jy al regtig gedink oor die filosofie agter die frase? Watter implikasies dié tipe wêrelduitsig op ons toekoms het? Laat ons agter die kap van die byl kom. Ek skryf vandag: Néé, niks sal regkom, tensy ons dit nie self reg maak nie. Daar is nie meer tyd oor vir diegene wat te gemaklik is om saam in te span vir die “vuilwerk” van veg vir ons toekoms nie. Moet nie daarmee tevrede wees om ’n magtelose passasier te wees nie. Dit is tyd om agter die stuurwiel in te klim en beheer oor ons eie toekoms te neem. Die huidige pandemie, ekonomiese ineenstorting en politieke nagmerrie wat ons tans ervaar, stoot al meer mense uit hierdie gemaksone en so ook uit apatie. Soos die skille van die mense se oë begin afval, laat hulle dan hulself rig aan pragmatiese en betekenisvolle bewegings. Ek hoop persoonlik dat mense hulself sal rig tot libertynse beginsels – onder meer dié van individuele vryheid, van die ondersteuning van vrye ondernemings, van die beskerming van die vrye markte, en die vewerping van onnodige, ongegronde, en immorele staatsinmenging en -krag. Plato skryf in Die Republiek oor die gevolge daarvan om nie deel te neem nie: “Maar die grootste straf sal altyd erger wees as ’n man nie self sy amp wil dra, en heers oor wat hy moet nie.” My interpretasie van die skrywe is dat as die sterk, geleerde, en charismatiese onder ons nie braaf opstaan om te lei nie, sal die leiband deur swakker en minder goed bedoelende leiers opgetel word, en sal die bestaande toestand nie verander nie, of selfs verder verswak. Die oplossing: deelname. In die politiek, akademie, kerk, taalgemeenskap, en elke faset van die samelewing. Edmund Burke skryf aan Thomas Mercer oor politiese apatie in Thoughts on the Cause of the Present Discontents: “The only thing necessary for the triumph of evil is for good men to do nothing.” Ons kan nie meer terugsit terwyl ons vryhede van ons ontneem word nie. Ons kan nie blatante onregte aan ons as burgers gedoen, laat nie. Dit is tyd vir ons generasie om met haas op te staan as Vrye Denkers. Om enige gedagte dat daar ’n ridder op ’n wit perd gaan kom om ons te red te verwerp – ons moet elkeen self helde word. Ons moet ’n plek vir onsself uitkerf hier op die suidelike punt van Afrika, want niemand gaan dit namens ons doen nie. Ons moet baklei vir wat reg is, vir dit wat regtig reg is, en nie net dit wat ander vir ons voorskryf nie. Lees wyd, begin gesprekke, vorm jou eie opinies, gegrond op feite en bewyse, en nie bloot net op wat die media braak nie, en dan: skryf, debatteer, praat, sing, of skree, maar moenie stilbly nie. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en advies met jou loopbaan!